- ЦIа-кан гьабизе лъугьа, дир яс, - илан дидехунги абун Муиги дир эбелги хабар-кIалалда, цIул бичIулев МахIмудихъ ралагьун эхетахъе рукIана, мугIруздаса тIерхьул унел бакъул чIоразухъ рухIдаллъарал киниги. Дой эбелалъ бицуней Муи гьай гуроан: жеги басралъичIеб лъикIаб хамил горде-тIажу, буртинадул чакмаби, бицатаб рахас надалдасан ккураб гьарзаяб чохтIо, харай тIасан ккураб къвалалгьечI (керенсвери), хирияб табта кIаз, кIиликI-баргъич-курхьен – камураб жо гьечIеб маргьадул бахIарай, рагъиго цIезабулеб берцинаб махI, жибго чакар гIадаб гьуинаб калам. Валагьи гьей йихьун хадуб гьелъухъ рокьи ккеялда лъицаниги тамашалъи гьабилароан: гьелъул кинабго букIана гIадатаб, гьале дунан цIекIаб ахIи-хIур гьоркьоб гьечIеб, гIадамазухъ тIаса гъоркье балагьи гьечIеб, ай чIухIи гьечIеб.